1Kachalal, n-tu chac caka tz'ibaj chiwe chirij i 'ij re u c'unic i Kajwal, pachique 'ij, pachique ic' ca c'unic. 2N-tu chac, man lic iweta'am chi mi jun reta'am i 'ij-le. Are n-ta caka ch'ob che, are 'uri cu rik i 'ij ca c'un lok; i u c'unic, pacha u c'unic jun ili'om cha'ab. 3Are que tijin i winak chu bixquil: "Wo'or ronojel 'is 'utz 'is chom, n-ta tak coj c'achir rumal," quiqui bij ique, are 'uri, xak te'et ca pe i tojpen piquiwi. Ca pe piquiwi pacha co'on i c'ax che jun ixok are ca q'uiji rac'al. Lic n-que totaj ta chuwach. 4Xui-ri, yix chi ix kachalal, ya iweta'am chic ile, ix n-ta chic pa 'ekumal; rumal-i i u c'unic i 'ij-le, n-co'on ta 'uri chiwe pacha u c'unic jun ili'om chi n-xi ch'ob ti u c'unic; iweta'am chi lic ca c'un ni 'ij-le. 5Iwonojel yix ix re i sak; ix re i pa'ij. N-oj ta re i cha'ab; n-oj ta re i 'ekumal; 6rumal-i moj waric pacha quiqui 'an i to' winak. Are, choj c'asc'atok, xak cha c'asc'at i ka nojbal. 7Ni'pa i que waric, cha'ab que waric; xak i que 'abaric, cha'ab que 'abaric; 8xui-ri yoj chi oj re i pa'ij, 'o u chac lic c'as ni ka nojbal. Maka sach u cubibal ka c'ux che i Kajwal, xak i c'axnabal ka c'ux, man i queb-le coj u to na che i ch'o'oj ru' itzel, pacha co'on jun soldádo, ca totaj rumal u 'u' ch'ich' chi 'o chuwach u c'ux. Xak maka sach u cubibal ka c'ux che, chi lic cakil ni kelbal chi sak chupam i q'uisbal 'ij. I u cubibal ka c'ux-le cu rik u chac chake pacha co'on jun soldádo, ca totaj rumal u xamparel ch'ich'. 9I Dios n-xoj u siq'uij ta ru' we xa yabal-ke pa tojpen; oj u chom man caka rikbej re i kelbal chi sak rumal i Kajwal Jesucrísto. 10Ire xcam kumal yoj man craj ire coj jeki junam ru', n-ta co'ono we oj c'aslic, we xi oj camnak chic. 11Rumal-i, chi ya u cowil i c'ux chiwach, xak chi to iwib chiwach, pacha i quix tijin chic chu 'onquil. 12Kachalal, lic caka tz'onoj pawor chiwe, chi cojo qui 'ij ni'pa i que chacun iwu', ique chi que uc'aw u tzam chiwe, chi xak quix qui pixbaj rumal i Kajwal. 13Ca majaw chique qui coj qui 'ij, xak c'ax che i na rumal i chac que tijin chu 'onquil chixol. Chom chix 'ol chiwach. 14Xak lic caka bij chiwe ix kachalal, che i pixbaj ni'pa i n-cacaj ta chac; chi ya u cowil qui c'ux ni'pa i n-ta kas u cowil qui c'ux; xak che i to ni'pa i n-kas ta jiquil qui c'ux; xui-ri, chi ya u nimal i c'ux chique conojel. 15Jun, we u 'anom i mal chiwe, mi tzalij chic u wach che; are, chi tija i 'ij chu 'onquil i 'utz chiwach, xak chique conojel. 16Chix 'olok quix quicotic. 17Chix 'ol chu tz'onoxic che i Dios. 18Chi tioxij che i Dios, ronojel ni'pa qui c'ulmaj. Are iri are craj i Dios chi qui 'an na, yix chi ix re i Jesucrísto. 19Mi 'atij i u Tewal i Dios, wach craj co'ono. 20Mi xutuj qui tzij i kachalal chi quiqui bij chiwe wach u 'alijinsam i Dios chique. 21Xui-ri, chi cojo retalil we katzij wach i quiqui bij; ni'pa i 'utz che, chi cojo. 22Chi jec'a iwib che ni'pa tak i n-'us taj. 23I Dios chi ca yaw i uxlambal ka c'ux chake, quin tz'onoj che chi ire co'on chiwe lic ix ch'am na pi c'ux. Quin tz'onoj che chi lic quix u chajij c'a ca c'un na chal i Kajwal Jesucrísto man 'utz lic n-ta c'ax cu rik chiwe, mi piwanima, mi pi c'ux, mi ta che i ch'acul. 24Ire chi xix u siq'uij ru', lic re wi cu ya i 'utz chique i je re ire; ire 'ut co'on na ronojel ni'pa ile. 25Kachalal, chi tz'onoj che i Dios pakawi yoj. 26Yix chi iwachalal iwib, chuwach i Dios chi tz'ubaj iwib chiwach. 27Quin ya chikul chi quiwajlaj u wach i wuj-i chique conojel i kachalal; 'o pin'ab quin bij ile chiwe, man lic in u takon i Kajwal. 28I Kajwal Jesucrísto chu ya ni 'utz piwi. Amen (queje ile cwaj).
1 TESALONICENSES 5